CELEX: 32012D0627
Language: lt
Date: 1349395200000
Title: 2012/627/ES: 2012 m. spalio 5 d. Komisijos įgyvendinimo sprendimas dėl Australijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

9.10.2012   
            
            
               LT
            
            
               Europos Sąjungos oficialusis leidinys
            
            
               L 274/30
            
         KOMISIJOS ĮGYVENDINIMO SPRENDIMAS
   2012 m. spalio 5 d.
   dėl Australijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   (2012/627/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2009 m. lapkričio 17 d. Komisija suteikė įgaliojimus Europos vertybinių popierių rinkos priežiūros institucijų komitetui (CESR), kurio užduotis perėmė Europos vertybinių popierių ir rinkų institucija (EVPRI), įsteigta 2011 m. sausio 1 d. remiantis 2010 m. lapkričio 24 d. Europos Parlamento ir Tarybos reglamentu (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija (EVPRI) (2), ir paprašė pateikti rekomendaciją dėl kredito reitingų agentūroms taikomos Australijos teisės ir priežiūros sistemos techninio įvertinimo;
            
         
               (2)
            
            
               2012 m. balandžio 18 d. pateiktoje rekomendacijoje EVPRI teigė, kad kredito reitingų agentūroms taikoma Australijos teisės ir priežiūros sistema turėtų būti laikoma atitinkančia Reglamentą (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą siekiant nustatyti, ar trečiosios valstybės teisės ir priežiūros sistema atitinka Reglamentą (EB) Nr. 1060/2009, reikia įvertinti, ar įvykdytos trys sąlygos;
            
         
               (4)
            
            
               pirmoji sąlyga: kredito reitingų agentūros turi turėti tos trečiosios valstybės leidimą ar būti joje registruotos, joms nuolat turi būti taikoma veiksminga priežiūra ir jos privalo laikytis taisyklių. Australijos kredito reitingų agentūrų teisės ir reguliavimo sistema pradėta taikyti 2010 m. sausio 1 d. Įsigalioję visi susiję įstatymai ir kiti teisės aktai, t. y. Bendrovių įstatymas (2001 m.) ir Australijos vertybinių popierių ir investicijų komisijos (AVPIK) įstatymas (2001 m.). Pagal šią reguliavimo sistemą kredito reitingų agentūros turi būti įregistruotos Australijos vertybinių popierių ir investicijų komisijoje (AVPIK), kuri vykdo nuolatinę jų priežiūrą. Pagal Australijos teisės ir priežiūros sistemą AVPIK suteikiama pakankamai įgaliojimų, kad ji galėtų vykdyti veiksmingą kredito reitingų agentūrų priežiūrą ir užtikrinti, kad kredito reitingų agentūros laikytųsi reikalavimų, įskaitant įgaliojimą kredito reitingų agentūroms, pažeidusioms galiojančias taisykles, taikyti sankcijas: AVPIK gali būti leista konfiskuoti knygas, kurių kredito reitingų agentūros nepateikė. Remdamasi kompetentingos teisminės institucijos išduotu kratos orderiu AVPIK turi teisę apieškoti kredito reitingų agentūrų patalpas. Be to, Bendrovių įstatymu AVPIK suteikti įgaliojimai kreiptis į federalinį teismą prašant, kad būtų panaikinta kredito reitingų agentūros licencija. Panaikinus licenciją, AVPIK gali kreiptis į teismą prašydama, kad kredito reitingų agentūrai visam laikui būtų uždrausta teikti kredito reitingus Australijoje. Pagal Bendrovių įstatymą AVPIK taip pat gali prašyti nutraukti kredito reitingų agentūros neteisėtus veiksmus arba skirti baudas, jei pastaroji nevykdo bet kurio susijusiuose finansinių paslaugų teisės aktuose numatyto įsipareigojimo. EVPRI ir AVPIK sudarytame bendradarbiavimo susitarime numatytas keitimasis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms;
            
         
               (5)
            
            
               antroji sąlyga: trečiosios valstybės kredito reitingų agentūroms turi būti taikomos teisiškai įpareigojančios taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir I priede. Australijos teisės ir priežiūros sistema atitinka ES kredito reitingų agentūrų reguliavimo sistemos tikslus, susijusius su interesų konfliktų valdymu. Australijos teisės aktuose (AVPIK įstatyme) numatytas reikalavimas dėl interesų konfliktų valdymo, įskaitant įsipareigojimą valdyti interesų konfliktus ir organizacinius reikalavimus, visų pirma susijusius su užsakomosiomis paslaugomis, duomenų saugojimu ir konfidencialumu. Bendrovės valdymo srityje pagal AVPIK licencijų išdavimo sąlygas reikalaujama, kad kredito reitingų agentūros veikla būtų organizuota taip, kad būtų užtikrinta, jog jos verslo interesai nekenktų kredito reitingų nustatymo veiklos nepriklausomumui ir tikslumui. Pagal Australijos sistemą taip pat reikalaujama, kad kredito reitingų agentūros nustatytų nuodugnios reitingų nustatymo metodų peržiūros funkciją, ir numatyta įvairių informacijos atskleidimo reikalavimų, susijusių su kredito reitingais ir reitingų nustatymo veikla. Todėl Australijos teisės ir priežiūros sistema atitinka Reglamento (EB) Nr. 1060/2009 tikslus, susijusius su interesų konfliktų valdymu, organizaciniais procesais ir procedūromis, kuriuos turi taikyti kredito reitingų agentūra, reitingų kokybe ir reitingų nustatymo metodais, kredito reitingų atskleidimu, taip pat bendru ir periodiniu informacijos apie kredito reitingų nustatymo veiklą atskleidimu. Taigi pagal tą sistemą numatoma lygiavertė apsauga, t. y. užtikrinamas kredito reitingų agentūrų sąžiningumas, skaidrumas bei geras valdymas ir kredito reitingų nustatymo veiklos patikimumas;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir nustatymo metodus. Bet koks kišimasis į kredito reitingus ir jų nustatymo metodus prieštarautų 2001 m. Australijos bendrovių įstatymo 7 skyriaus tikslams ir AVPIK tikslams. Nei AVPIK, nei jokia kita viešosios valdžios institucija neturi įgaliojimų kištis į kredito reitingų turinį ar kredito reitingų nustatymo metodus;
            
         
               (7)
            
            
               atsižvelgiant į išnagrinėtus veiksnius, galima laikyti, kad Australijos kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl Australijos kredito reitingų agentūrų teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, bendradarbiaudama su EVPRI, toliau stebės Australijos kredito reitingų agentūrų teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Australijos kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2012 m. spalio 5 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  OL L 331, 2010 12 15, p. 84.